EKONOMSKA ŠKOLA MIJE MIRKOVIĆA RIJEKA

Ivana Filipovića 2

T: 051/213-890; 095 213 8901

F: 051/214-457

e-mail: **ekmm@ss-ekonomska-mmirkovica-ri.skole.hr**

KLASA: 602-02/20-04/14

URBROJ: 2170-56-01-20-01

Na temelju članka 100. Statuta Ekonomske škole Mije Mirkovića Rijeka ravnateljica škole donosi sljedeće

**UPUTE ZA SPRJEČAVANJE I SUZBIJANJE EPIDEMIJE COVID-19**

**U EKONOMSKOJ ŠKOLI MIJE MIRKOVIĆA RIJEKA**

**U ŠKOLSKOJ GODINI 2020./2021.**

Ova uputa se odnosi isključivo na rad Ekonomske škole Mije Mirkovića Rijeka da bi se stvorili uvjeti jednako sigurni za zaposlenike i učenike u sadašnjoj epidemiološkoj situaciji. Izrađena je sukladno uputama Hrvatskog zavoda za javno zdravstvo i Ministarstva znanosti i obrazovanja od 24. kolovoza 2020.

Svi zaposlenici, učenici i roditelji će biti na vrijeme upoznati s ovim uputama.

U školu **ne dolaze** zaposlenici, učenici i roditelji ukoliko imaju simptome zarazne bolesti (npr. povišena tjelesna temperatura, kašalj, poteškoće u disanju, poremećaj osjeta sluha i okusa, grlobolja, probavne smetnje, povraćanje), ako im je izrečena mjera samoizolacije ili ako imaju saznanja da su zaraženi COVID-19.

U školu će prvo ulaziti spremačice iz jutarnje smjene koje će pregledati sve učionice i sanitarne prostorije. Sve navedene prostorije su očistile i dezinficirale spremačice iz poslijepodnevne smjene prethodnoga dana.

Dezinficirat će se sve dodirne površine (kvake, ručke na prozorima, radne površine, tipkovnice, konzole, slavine u toaletima i kuhinji, tipke vodokotlića, prekidači za struju, daljinski upravljači, tipke na dizalu, rukohvati na stepeništu te ostale dodirne površine koje koristi veliki broj osoba) na početku i na kraju svake smjene te za vrijeme pauze koja će biti određena posebno za svaki razredni odjel. Sanitarni čvorovi učenika i nastavnika dezinficirat će se nakon svake uporabe.

Prije dolaska nastavnika i učenika spremačice će otvoriti prozore i provjetriti učionice.

Učenici će biti upozoreni na redovnu higijenu ruku. U sanitarnim prostorijama nalazit će se wc papir, tekući sapun, papir za ruke, a u svakoj učionici dezinficijens.

Svi zaposlenici i učenici su dužni prije dolaska u školu svaki dan izmjeriti tjelesnu temperaturu i o tome voditi evidenciju koju su dužni na upit pokazati ravnateljici odnosno razredniku.

U slučaju povećane tjelesne temperature, zaposlenik ne dolazi na posao, već se telefonom javlja ravnateljici i izabranom liječniku obiteljske medicine.

U slučaju da učenik ima povišenu tjelesnu temperaturu, o tome obavještava razrednika.

U slučaju da učenik u školi počinje pokazivati simptome zarazne bolesti, stavlja ga se u samoizolaciju (prostoriju na 3. katu – učenički klub), obavještava se roditelj, liječnik školske medicine.

O svemu će biti obaviješten Upravni odjel za odgoj i obrazovanje PGŽ.

Roditelj je dužan u najkraćem roku doći po dijete.

Ukoliko zaposlenik tijekom rada počinje pokazivati simptome zarazne bolesti, dužan je o tome izvijestiti ravnateljicu i u najkraćem roku napustiti ustanovu. Dužan se je javiti liječniku primarne zdravstvene zaštite.

Dok se ne utvrdi zdravstveno stanje učenika ili djelatnika, njima nije dozvoljen ulazak u školu.

Ako se utvrdi zaraza COVID-19, postupa se sukladno Odluci nadležnog epidemiologa što znači da se za sve osobe kod kojih se utvrdi da su bile u bliskom kontaktu sa zaraženom osobom u vrijeme kada je osoba mogla biti zarazna izriče mjera aktivnog zdravstvenog nadzora u samoizolaciji.

Djelatnici i učenici s kroničnim bolestima (kardiovaskularnim, respiratornim, malignim bolestima, dijabetesom, imunodeficijencijama) također dolaze u školu, osim ako im liječnik primarne zdravstvene zaštite nije odredio drugačije.

Za vrijeme nastave će na ulazu dežurati domar koji će kontrolirati ulazak, tj. mjeriti temperaturu i voditi evidenciju ulaska u školu neovlaštenim osobama, ali samo u hitnim slučajevima jer su zabranjeni posjeti školi. Svaka neovlaštena osoba će, ukoliko joj ulazak u školu bude dozvoljen, morati ispuniti Izjavu o njezinom trenutnom epidemiološkom statusu.

Ulazak u školu će biti kontroliran da se ne bi stvarala gužva i grupiranje. Pri ulasku u školu svi zaposlenici i učenici su dužni dezinficirati ruke na dozatoru koji je postavljen na samom ulazu, zakoračiti na dezinfekcijsku barijeru odnosno tepih za dezinfekciju obuće i držati razmak od najmanje 1,5 m.

Nakon potrebne dezinfekcije na ulazu, svaki učenik kreće u svoj razredni odjel.

Budući da naša Škola ima oko 600 učenika i djecu s teškoćama u razvoju, te radi u dvije smjene, neće se moći osigurati razmak od 1,5 m zbog nedostatka prostora, **stoga su svi učenici i nastavnici obvezni nositi maske.**

Škola će, od financijskih sredstava koje je osigurala Primorsko-goranska županija, svakome učeniku i zaposleniku kupiti po dvije platnene maske.

Maske će učenici dobiti prvog dana nastave, a pri tome će potpisati Izjavu da su zaprimili po dvije maske, koje su dužni čuvati, higijenski tretirati i nositi na svakom nastavnom satu.

Svaki razredni odjel će boraviti u svojem razredu, osim kada imaju nastavu informatike, kompjutorske daktilografije, vježbeničke tvrtke. Tada će odlaziti u za to predviđene kabinete, ali tek kada hodnici škole budu prazni te u pratnji nastavnika. Kabineti, potrebni za izvođenje nastave, će biti prethodno dezinficirani i provjetreni.

Nastava u kojoj dolazi do spajanja učenika različitih razrednih odjela provodit će se kombinirano na način da će učenici jednog razrednog odjela imati nastavu u razredu, a ostali učenici online s tjednom izmjenom.

Dodatna i dopunska nastava izvodit će se online.

Satnica će biti napravljena na način da će se nastava u jednome danu izvoditi u dvosatu i trosatu kako bi se smanjio dnevni broj nastavnika u pojedinom razrednom odjelu.

Školsko zvono će biti ukinuto, neće postojati mali niti veliki odmor da učenici ne bi dolazili u kontakt s drugim učenicima iz drugih razrednih odjela.

Nastavnici, koji će održavati dvosate i trosate, će pauze dogovarati s učenicima, ali bez napuštanja razreda. U tim pauzama će učenici i nastavnici moći konzumirati hranu (koju su donijeli u školu) u razredu uz prethodnu dezinfekciju ruku sredstvom koje će se nalaziti u svakom razredu.

Odlazak na toalet će biti jasno određen, tj. kada ravnateljica ili netko od stručnih suradnika uđe u razred. Time će se izbjegnuti mogućnost da u sanitarnim prostorijama istovremeno budu učenici iz različitih razrednih odjela.

Ukoliko učenik mora tijekom sata na toalet, prethodno će se provjeriti je li isti slobodan.

Nastava tjelesne i zdravstvene kulture se treba održavati koliko god je moguće na školskom igralištu. Na satu TZK nije potrebno nositi maske, već držati razmak od 1,5m. Ne preporučuju se sportske igre u kojima učenici međusobno dijele neki sportski rekvizit, već skok u dalj, skok u vis i slično, tj. vježbe koje se provode individualno, a ne timski.

Budući da škola radi u dvije smjene, nastavni sat će trajati 40 minuta.

**UČENICI S TEŠKOĆAMA U RAZVOJU**

Učenici s teškoćama u razvoju koji se školuju po modelu djelomične integracije i učenici s teškoćama u posebnim razrednim odjelima će u školu ulaziti na poseban (bočni) ulaz, a pored stručnih suradnika dočekivat će ih fizioterapeut i medicinska sestra (ovisno o smjeni).

Na ulazu će dezinficirati ruke na postavljenom dozatoru te uz pomoć zaposlenika ili pomoćnika u nastavi dezinficirati obuću na dezinfekcijskoj barijeri odnosno tepihu za dezinfekciju obuće.

Ako dijete nema pomoćnika u nastavi, a njegovo zdravstveno stanje zahtjeva pomoć pri dolasku u školu, u školu može ući roditelj ili osoba u pratnji kada dovodi i odvodi dijete uz uvjet da nosi masku, prođe dezinfekcijske mjere i drži razmak od 1,5m od ostalih osoba.

Učenici s teškoćama u razvoju nisu obvezni nositi maske, čak niti oni koji imaju pomoćnika u nastavi i ne mogu držati razmak 1,5 m.

 Ravnateljica